**НАРЕДБА № 2 от 26.03.2018 г. за критериите за допустимост на земеделските площи за подпомагане по схеми и мерки за плащане на площ**

Издадена от министъра на земеделието, храните и горите, обн., ДВ, бр. 29 от 30.03.2018 г., в сила от 30.03.2018 г., изм., бр. 14 от 15.02.2019 г., в сила от 15.02.2019 г.

**Раздел I**

**Обща разпоредба**

**Чл. 1**. (1) С тази наредба се уреждат:

1. критериите за класифициране на земеделските площи;

2. условията за допустимост за подпомагане на земеделските площи;

3. допустимите за подпомагане елементи на заобикалящата среда в земеделските площи.

(2) Критериите и условията за допустимост по ал. 1 се прилагат при подпомагане на земеделските стопани по следните схеми и мерки за плащане на площ:

1. схемите за директни плащания на площ по чл. 38а, ал. 1 от Закона за подпомагане на земеделските производители (ЗПЗП);

2. схемата за преходна национална помощ за земеделска земя на хектар по чл. 38а, ал. 2 от ЗПЗП;

3. мярка 10 "Агроекология и климат" от Програма за развитие на селските райони (ПРСР) 2014 – 2020 г.;

4. мярка 11 "Биологично земеделие" от ПРСР 2014 – 2020 г.;

5. мярка 12 "Плащания по Натура 2000 и плащания по Рамкова директива за водите" от ПРСР 2014 – 2020 г.;

6. мярка 13 "Плащания за райони с природни или други специфични ограничения" от ПРСР 2014 – 2020 г.

**Раздел II**

**Критерии за класифициране на земеделските площи**

**Чл. 2**. (1) Като земеделски площи се класифицират тези части от територията на страната, които притежават природни дадености, правещи ги пригодни за извършване на земеделска дейност.

(2) Земеделските площи се включват в Системата за идентификация на земеделските парцели (СИЗП) по чл. 30, ал. 2, т. 2 от ЗПЗП като част от физически блокове – земеделски тип земи съгласно приложението на Наредба № 105 от 2006 г. за условията и реда за създаване, поддържане, достъп и ползване на Интегрираната система за администриране и контрол (ДВ, бр. 82 от 2006 г.) (Наредба № 105 от 2006 г.).

**Чл. 3**. (1) Не са земеделски площи:

1. необработваемите площи, непригодни за извършване на земеделска дейност – захрастени територии, дерета, оврази, полски пътища, прокари и просеки;

2. териториите, заети от гори;

3. урбанизираните територии – градски структури, застроени площи извън населените места, гробищни паркове, други инженерно-технически съоръжения (соларни паркове, паркинги, производствени площадки и др.) и зони за спорт и отдих (писти, паркове, стадиони, хиподруми, голф игрища и др.);

4. водните обекти и прилежащите им площи – реки и речни корита, езера, язовири, блата, канали, рибарници и др.;

5. нарушените терени – кариери, открити рудници и табани, сметища и хвостохранилища;

6. транспортната инфраструктура и прилежащите към нея територии – пътища с трайна настилка, железопътни линии, летища и др.;

7. голи и ерозирали терени – заети от пясъци, чакъл и голи скали;

8. площи с нормативни ограничения за извършване на земеделска дейност – резервати, военни обекти и др.

(2) Неземеделските площи се включват в СИЗП по чл. 30, ал. 2, т. 2 от ЗПЗП като част от физически блокове – неземеделски тип земи съгласно приложението на Наредба № 105 от 2006 г.

(3) Площите по ал. 1 са трайно неподходящи за подпомагане и не се включват в слой "Площи, допустими за подпомагане".

**Раздел III**

**Условия за допустимост за подпомагане на земеделските площи**

**Чл. 4**. (1) Допустимите за подпомагане земеделски площи съгласно чл. 32, параграф 2 от Регламент (ЕС) № 1307/2013 на Европейския парламент и на Съвета от 17 декември 2013 г. за установяване на правила за директни плащания за земеделски стопани по схеми за подпомагане в рамките на общата селскостопанска политика и за отмяна на Регламент (ЕО) № 637/2008 на Съвета и Регламент (ЕО) № 73/2009 на Съвета (ОВ L 347, 20.12.2013 г.) (Регламент (ЕС) № 1307/2013), които:

1. се поддържат в състояние, годно за производство, трябва да отговарят на изискванията на чл. 5, 6 и 9;

2. се използват за производство, трябва да отговарят на изискванията на чл. 7 – 9.

(2) Площите по ал. 1, с изключение на изброените в раздел V, се включват в слой "Площи, допустими за подпомагане".

**Чл. 5**. За поддържането на земеделските площи в състояние, годно за производство по смисъла на чл. 4, параграф 1, буква "в", подточка "ii)" от Регламент (ЕС) № 1307/2013, трябва да бъде приложена поне една от следните дейности на:

1. обработваеми земи – изораване, дисковане, косене на тревата без изнасяне на сено/сенаж, обработка с хербициди;

2. постоянно затревени площи – косене на тревата без изнасяне на сено/сенаж.

**Чл. 6**. Земите под угар са допустими за подпомагане, когато:

1. върху тях е извършена най-малко една почвена обработка (изораване, дисковане) от 1 януари до 31 май на годината на кандидатстване, и

2. следи от дейностите по чл. 5, т. 1 са разпознаваеми през цялата календарна година.

**Чл. 7**. Обработваемите земи са допустими за подпомагане, когато са засети със земеделска култура, която е налична или може да бъде установена чрез растителните остатъци от нея.

**Чл. 8**. (1) Постоянно затревените площи според начина им на ползване са:

1. постоянни пасища за паша на животни – площи с плътна тревна покривка, които се ползват за паша;

2. ливади за косене – площи с плътна тревна покривка, които се ползват за добив на сено/сенаж чрез косене.

(2) Допустими за подпомагане са постоянно затревените площи по ал. 1, когато на тях:

1. (изм. – ДВ, бр. 14 от 2019 г., в сила от 15.02.2019 г.) има не повече от 100 бр. дървета и/или храсти на хектар с височина над 0,5 м (за видовете от чл. 10, ал. 1, т. 2 – независимо от височината), които са с мозаечно разположение;

2. има мозаечно разположени сгради, съоръжения, скали, скални участъци, ерозирали или оголени терени, които заемат не повече от 10 % от общата площ, след изключване на неподходящите за подпомагане площи по чл. 10, ал. 1, т. 4;

3. следите от паша или косене са разпознаваеми през цялата календарна година.

**Чл. 9**. (1) Трайните насаждения са допустими за подпомагане, когато:

1. най-малко 70 % от растенията в парцела след изключване на неподходящите за подпомагане площи по чл. 10 са живи (неизсъхнали);

2. почвената повърхност в междуредията се поддържа с подходящи обработки или косене според прилаганите системи (угарна, чимово-мулчирна, мулчирна или ливадно зачимяване).

(2) Изискването на ал. 1, т. 1 не се прилага за многогодишните медицински и ароматни култури и ягодоплодните видове.

(3) Изискването по ал. 1, т. 2 се счита за изпълнено, когато следи от дейностите са разпознаваеми през цялата календарна година.

**Чл. 10**. (1) Трайно неподходящи за подпомагане са земеделските площи или части от тях, заети от:

1. дървесна и храстовидна растителност;

2. нежелана растителност – орлова папрат (Pteridium aquilinum), чемерика (Veratrum spp.), айлант (Ailanthus altissima), къпина (Rubus spp.), клек (Pinus mugo), хвойна (Juniperus spp.), аморфа (Amorpha fruticosa);

3. бързорастящи дървесни видове с кратък цикъл на ротация извън изброените в приложение № 1 на Наредба № 3 от 2015 г. за условията и реда за прилагане на схемите за директни плащания (ДВ, бр. 16 от 2015 г.);

4. сгради, съоръжения, скали, скални участъци, ерозирали или оголени терени.

(2) Временно неподходящи за подпомагане са земеделските площи или части от тях, за които в календарната година се установи, че:

1. са изоставени – земеделски площи без наличие на земеделска дейност (производство на продукция или поддържане в състояние, годно за производство), които могат да бъдат приведени в състояние, годно за подпомагане чрез стандартни земеделски мероприятия или чрез премахване на камъни, дървесна, храстовидна и друга нежелана растителност;

2. височината на тревостоя е над:

а) 0,5 м за земи под угар и междуредията в трайни насаждения;

б) 0,7 м за ливади по чл. 8, ал. 1, т. 2 и временно затревени площи;

в) 0,35 м за постоянно затревени площи, поддържани в състояние, годно за производство съгласно чл. 5, т. 2;

3. са опожарени;

4. са наводнени.

(3) Площите по ал. 1 и 2 не се включват в слой "Площи, допустими за подпомагане", когато заедно или поотделно заемат повече от 100 кв. м.

**Раздел IV**

**Елементи на заобикалящата среда**

**Чл. 11**. (1) Линейни елементи на заобикалящата среда:

1. живи плетове/дървета в редица – редици от дървета, храсти или комбинация от двете;

2. каменни стени – направени от човека структури от камъни или тухли;

3. синори (полски граници), върху които не се произвежда земеделска продукция;

4. тераси;

5. канавки за целите на напояването или отводняването;

6. буферни ивици по протежението на водни басейни.

(2) Други елементи на заобикалящата среда:

1. полски горички – дървета/храсти в група със застъпващи се корони;

2. единични дървета с незастъпващи се корони и позволяващи извършването на съответната земеделска дейност спрямо начина на трайно ползване на парцела.

(3) Линейните елементи на заобикалящата среда се включват в слой "Площи, допустими за подпомагане", когато тяхната ширина не надхвърля 2 м, с изключение на елементите, които подлежат на опазване съгласно националните стандарти за поддържане на земята в добро земеделско и екологично състояние, одобрени със заповед на министъра на земеделието, храните и горите.

(4) Полските горички се включват в слой "Площи, допустими за подпомагане", когато са с площ не повече от 100 кв. м.

**Раздел V**

**Условия за допустимост за подпомагане на площи, заявени по мерки от Програмата за развитие на селските райони за периода 2014 – 2020 г.**

**Чл. 12**. (1) Земеделски площи, които попадат във физически блокове с начин на трайно ползване "Пасища, мери и ливади", в т. ч. "Естествени пасища и ливади", "Горски ливади и пасища" и "Смесено земеползване", са допустими за подпомагане по мярка 10, направление "Възстановяване и поддържане на затревени площи с висока природна стойност" от ПРСР 2014 – 2020 г., когато попадат в териториалния обхват на направлението и не повече от 25 % от площта на парцела е заета от мозаечно разположени дървета, храсти, скали и други трайно неподходящи за подпомагане площи с единична площ под 100 кв. м.

(2) Пасищата по мярка 10, направление "Традиционни практики за сезонна паша (пасторализъм)" от ПРСР 2014 – 2020 г., са допустими за подпомагане с цялата си площ независимо от процента налични върху тях дървесна или храстовидна растителност, скали, скални участъци, ерозирали или оголени терени.

**Чл. 13**. Постоянно затревени площи, които попадат във физически блок с начин на трайно ползване: "Пасища, мери и ливади", в т. ч. "Естествени пасища и ливади" и "Горски ливади и пасища" и "Смесено земеползване", са допустими за подпомагане по мярка 12 "Плащания по Натура 2000 и Рамковата директива за водите от ПРСР 2014 – 2020 г.", когато попадат в териториалния обхват на мярката и не повече от 25 % от площта на парцела е заета от мозаечно разположени дървета, храсти, скали и други трайно неподходящи за подпомагане площи, които са с единична площ под 100 кв. м.

**ДОПЪЛНИТЕЛНА РАЗПОРЕДБА**

**§ 1**. По смисъла на тази наредба:

1. "Временно затревени площи" са обработваеми земи, заети от смески от треви и други тревни фуражи, които се използват за паша или косене, независимо дали се прилагат почвени обработки и дали се променя съставът на тревните смески.

2. "Земеделски площи" са площите съгласно чл. 4, параграф 1, буква "д" от Регламент (ЕС) № 1307/2013.

3. "Земя, под угар" е обработваема земя, която не е заета със земеделска култура.

4. "Ливадно зачимяване" е изкуствено поддържане на почвената повърхност в чим.

5. "Мозаечно разположение" има, когато храстите и дърветата са с гъстота, позволяваща безпрепятствено преминаване на животни при пашуване или безпрепятствено косене, и когато единичните обекти са под 100 кв. м с плътна тревна покривка между тях.

6. "Мулчирна система" е система, при която се създава изкуствена покривка (мулч) върху повърхността на почвата (слама, сено, стъблени и листни отпадъци, торф, полиетиленово фолио и др.).

7. "Обработваеми земи" са площите съгласно чл. 4, параграф 1, буква "е" от Регламент (ЕС) № 1307/2013.

8. "Постоянно затревени площи" са площите съгласно чл. 4, параграф 1, буква "з" от Регламент (ЕС) № 1307/2013 с изключение на подточки "i)" и "ii)".

9. "Трайни насаждения" са насажденията съгласно чл. 4, параграф 1, буква "ж" от Регламент (ЕС) № 1307/2013.

10. "Чим" е затревена почвена повърхност с многогодишни житни или други тревни смески.

11. "Чимово-мулчирна система" е система на поддържане на постоянен чим, като тревата се окосява периодично и се оставя на място за мулчиране на почвата.

**ЗАКЛЮЧИТЕЛНИ РАЗПОРЕДБИ**

**§ 2**. Наредбата се издава на основание чл. 40 от Закона за подпомагане на земеделските производители.

**§ 3**. Тази наредба отменя Наредба № 2 от 2015 г. за критериите за допустимост на земеделските площи за подпомагане по схеми и мерки за плащане на площ (ДВ, бр. 15 от 2015 г.).

**§ 4**. Наредбата влиза в сила от деня на обнародването й в "Държавен вестник".